b'\n_START_ARTICLE_\nOton Berkopec\n_START_SECTION_\n\xc5\xbdivljenje in delo\n_START_PARAGRAPH_\nSlavistiko je \xc5\xa1tudiral v Ljubljani in Pragi, kjer je 1936 tudi doktoriral. Tu je skoral 50 let opravljal razne dol\xc5\xbenosti: 1929-1946 bibliotekar v Slovanski knji\xc5\xbenici, nato v univerzitetni knji\xc5\xbenici in 1958-1971 znanstveni sodelavec \xc4\x8de\xc5\xa1ke akademije znanosti (Bibliografije slavik v \xc4\x8de\xc5\xa1kem tisku pri Akademiji znanosti v Pragi); nekaj let pred 2. svetovno vojno in po njej je bil tudi lektor sloven\xc5\xa1\xc4\x8dine na Karlovi univerzi v Pragi. Ukvarjal se je zlasti z literaturnimi in kulturnimi stiki med slovanskimi narodi, posebno na podro\xc4\x8dju knji\xc5\xbeevnih vezi med \xc4\x8cehi in Slovenci. Pomembne so njegove bibliografije, zlasti v knjigi, ki je iz\xc5\xa1la 1940 v Pragi \xc4\x8cesk\xc3\xa1 a slovensk\xc3\xa1 literatura, divadlo, jazykozpyt s n\xc3\xa1rodopis v Jugoslavii. Bibliografie od roku 1800-1935.(COBISS) Literarnozgodovinske prispevke, npr. o Pre\xc5\xa1ernu, Cankarju, Vorancu pri \xc4\x8cehih, je objavljal v slovenski in \xc4\x8de\xc5\xa1ki strokovni literaturi, zbornikih, revijah in enciklopedijah ter kot predgovore k prevodom iz sloven\xc5\xa1\xc4\x8dine. V \xc4\x8de\xc5\xa1kih publikacijah je objavil veliko \xc4\x8dlankov, v katerih je poro\xc4\x8dal o novih knjigah, predstavljal \xc5\xbeivljenjepise in dela jugoslovanskih knji\xc5\xbeevnikov ter obravnaval medsebojne stike. Bil je prevajalec v obeh smereh; v \xc4\x8de\xc5\xa1\xc4\x8dino je prevajal Cankarja, Bevka, Pe\xc4\x8djaka, Perocijevo in druge, v sloven\xc5\xa1\xc4\x8dino pa \xc4\x8capka, Langerja, Majerjevo in druge. Na \xc4\x8ce\xc5\xa1kem je bil za svoje delo dele\xc5\xbeen \xc5\xa1tevilnih \xc4\x8dastnih funkcij in priznanj. Njegove zasluge za znanstveno in kulturno delo so bile priznane tudi v domovini: bil je \xc4\x8dastni \xc4\x8dlan Dru\xc5\xa1tva knji\xc5\xbeevnih prevajalcev Slovenije (1962), leta 1971 je postal dopisni in 1981 redni \xc4\x8dlan Slovenske akademije znanosti in umetnosti.'